Predkladacia správa

Výročná správa o hodnotení projektov Agentúry na podporu výskumu a vývoja za rok 2007 (ďalej len „správa“) je predkladaná ako iniciatívny materiál. 
Správa podáva  prehľad o programoch Agentúry na podporu výskumu a vývoja (ďalej len „agentúra“) a výzvach na podávanie projektov v roku 2007, ich základných cieľoch  
a o výsledkoch hodnotenia projektov. Informuje tiež o pripravovaných  programoch  
na nasledujúce obdobie, ako aj o ďalších aktivitách agentúry zameraných na podporu výskumu a vývoja. V prílohe je „Prehľad projektov základného výskumu, ktoré ukončili riešenie v roku 2007. 
 
	Materiál má informatívny charakter, jeho obsah je rozdelený do siedmych častí. V prvej úvodnej časti je stručná charakteristika a úlohy agentúry. Druhá časť správy opisuje činnosť agentúry. V roku 2007 boli vypracované štyri nové programy: „Podpora vzniku a činnosti výskumných a vzdelávacích centier excelentnosti“, „Podpora spolupráce univerzít a SAV s podnikateľským prostredím“, „Podpora výskumu a vývoja v malých a stredných podnikoch“  a „Podpora prípravy projektov 7. rámcového programu výskumu a vývoja na roky 2007 - 2013“ (PP7RP) ku ktorým boli následne vyhlásené aj výzvy.  
 
V priebehu roka 2007 agentúra poskytla finančnú podporu v sume 571 556 tis. Sk  
na pokračujúce projekty, ktorých financovanie začalo v predchádzajúcich rokoch. Z nových 529 hodnotených projektov v rámci všeobecnej výzvy vyhlásenej v roku 2006 bolo v  roku  2007 financovaných 80 projektov v celkovej sume 193 381 tis. Sk. 
 
Nová všeobecná výzva v roku 2007 bola zmenená oproti predchádzajúcim výzvam. Najviditeľnejšia zmena spočívala v tom, že finančné prostriedky sa rozdelia podľa požiadaviek v jednotlivých skupinách odborov vedy a techniky a súčasne podľa požiadaviek pre projekty základného výskumu a aplikovaného výskumu a vývoja. Pri hodnotení boli použité odlišné kritériá hodnotenia pre projekty základného výskumu a pre projekty aplikovaného výskumu a vývoja. Na základe všeobecnej výzvy v roku 2007 bolo agentúre doručených 743 žiadostí o podporu, ktorých celková výška požadovaných finančných prostriedkov predstavuje 4 841 mil. Sk.  V roku 2007 sa rozhodnutím predsedníctva agentúry zmenil rozsah bodového hodnotenia projektov z 25 na 100 bodov.  
 
V roku 2008 agentúra podporí, podľa svojich finančných možností, najlepšie návrhy projektov výskumu a vývoja zo všetkých odborov vedy a techniky. Realizácia tohto zámeru závisí od rozpočtu prideleného agentúre v rozpočtových obdobiach vzťahujúcich sa k dobe riešenia projektov.  
 
	Tretiu časť materiálu tvoria prehľadné tabuľky v ktorých je spracované čerpanie finančných prostriedkov agentúry na financovanie projektov. Ďalšie časti zahŕňajú súhrnné hodnotenie výstupov projektov, analýzu vývoja, nové aktivity, závery a odporúčanie.   
 
	Predložený materiál nemá finančný, ekonomický, environmentálny vplyv a ani vplyv na zamestnanosť a životné prostredie.